Na podlagi Zakona o urejanju prostora (Ur.list RS št.110/02 in št.8/03 – popr.), Uredbe o vsebini programa opremljanja zemljišč za gradnjo (Ur.list RS 117/04, 74/05), Pravilnika o merilih za odmero komunalnega prispevka (Ur.list RS 117/04) ter  24. člena Statuta Občine Šenčur (UVG 9/04),  je Občinski svet Občine Šenčur, na svoji 26. redni seji, dne 09.11.2005 sprejel
ODLOK

O PROGRAMU OPREMLJANJA ZEMLJIŠČ ZA GRADNJO 

NA OBMOČJU OBČINSKEGA LOKACIJSKEGA NAČRTA 

ŠENČUR-JUG OPC P2B

SPLOŠNE DOLOČBE

1. člen

1. S tem odlokom se sprejme Program opremljanja zemljišč za gradnjo na območju občinskega lokacijskega načrta Šenčur-jug P2B (v nadaljevanju: program opremljanja), proj.št. P 752/04, november 2005, ki zajema cestno omrežje z odvodnjavanjem, vodovodno omrežje, hidrantno omrežje, fekalno kanalizacijo, ureditev javnih površin, začasno ureditev križišča K3 in nizkonapetostno cevno kanalizacijo.

2. Program opremljanja podrobneje opredeljuje obračunsko območje opremljanja, prikaz obstoječe in predvidene komunalne infrastrukture, investicije v gradnjo komunalne infrastrukture, podlage in merila za odmero komunalnega prispevka, indeksiranje stroškov ter podrobnejša merila za odmero komunalnega prispevka.

3. Zavezanci za plačilo komunalnega prispevka (v nadaljevanju: zavezanci) so investitorji oz. lastniki objektov, ki se na novo priključujejo na objekte in omrežja komunalne javne infrastrukture. 

2. člen

Sestavni del odloka je:

· Program opremljanja zemljišč za gradnjo za komunalno infrastrukturo za območje Šenčur-jug P2B, proj.št. P 752/04, november 2005,

· Občinski lokacijski načrt Šenčur-jug P2B št.P 752/04 s strokovnimi podlagami 

· Projektna dokumentacija PGD za komunalno infrastrukturo na območju OLN OPC P2B, št. K 876/05, november 2005.

OBMOČJE OPREMLJANJA

3. člen

(Območje opremljanja)

1. Obravnavano območje leži v naselju Šenčur, južno od državne ceste Kranj-Spodnji Brnik G2-104/1136. Severna meja obravnavanega območja poteka vzdolž glavne ceste Kranj-Spodnji Brnik G2-104/1136 od odseka, kjer 23-metrski varovalni pas plinovoda prečka državno cesto pri zemljišču parc. št. 997/2, k.o. Šenčur, pa do križišča državne ceste z Mlakarjevo ulico.

2. Območje občinskega lokacijskega načrta Šenčur - jug P2B zajema naslednja zemljišča: 997/2-del, 996-del, 998/2, 1878/2, 995/1, 994/1, 993/2, 1014/3, 1015/2, 1013/2, 1885/2, 1026/2, 1025/2, 1025/3, 1016, 1017, 1018/1, 1018/2, 1019/1, 1019/2, 1020/1, 1020/2, 1021/1, 1021/2, 1024/1, 1024/2, 1024/3, 1023, 1036/4, 1036/5, 1886/2, 1886/5, 1886/6, vse v k.o. Šenčur.

Znotraj dela obravnavanega območja, ki se ureja z občinskim lokacijskim načrtom Šenčur-jug P2B bo izvedena pogodbena komasacija. Po komasaciji bodo nove parcelne številke na območju občinskega lokacijskega načrta naslednje:

997/2-del, 996-del, 998/2, 1965, 1966, 1967, 1968, 1969, 1970, 1971, 1972, 1973, 1974, 1975, 1976, 1977, 1978, 1979, 1980, 1981, 1982, 1983, 1984, 1985 in 1986, vse v k.o. Šenčur v skupni velikosti 49.913 m2.
Območje, ki ga obravnava ta program opremljanja, obsega zemljišča:

1965, 1966, 1967, 1968, 1969, 1970, 1971, 1972, 1973, 1974, 1975, 1976, 1977, 1978, 1979, 1980, 1981, 1982, 1983, 1984, 1985 in 1986, vse v k.o. Šenčur v skupni velikosti 47.142 m2.

4. člen

(Obračunsko območje)

1. Za obračunsko območje so iz ureditvenega območja občinskega lokacijskega načrta izvzeta zemljišča parc. št. 997/2-del, 996-del in 998/2, v k.o. Šenčur, ki niso bila zajeta v pogodbeni komasaciji ter na katerih objekti niso predvideni, ter zemljišča parc št. 1965, 1970, 1972, 1974 in 1983 v k.o Šenčur, ki so namenjena cestam in drugim javnim površinam (cestne površine, ekološki otok, transformatorski postaji).
2. Obravnavano obračunsko območje je eno samo in zajema zemljišča parcelnih številk: 1966, 1967, 1968, 1969, 1971, 1973, 1975, 1976, 1977, 1978, 1979, 1980, 1981, 1982, 1984, 1985 in 1986, vse v k.o. Šenčur, v velikosti 40.567 m2. Obračunsko območje je razvidno iz grafičnega izrisa obračunskih območij, ki je sestavni del programa opremljanja.

IZGRADNJA INFRASTRUKTURNIH OMREŽIJ, OBJEKTOV IN NAPRAV

5. člen

 (Cestno omrežje z odvodnjavanjem)

Območje bo primarno navezano na glavno cesto G2-104 Kranj-Trzin, preko križišča z Mlakarjevo ulico. Hkrati z OLN za območji OPC P2B in OPC P4 se načrtuje navezava področja celotne obrtne cone na glavno cesto z novim križiščem. Začasno ureditev križišča K3 se izvede za čas gradnje objektov v OPC P2B, oziroma do izvedbe končne variante krožišča. Križišče se začasno uredi tako, da se za Mlakarjevo ulico kot tudi za območje OPC Šenčur-jug, uvede novi režim ter se v dolžini 30 m, po sredini sedanjega vozišča, uredi deniveliran otok. Končne ureditve krožišča K3 program opremljanja ne obravnava.

Znotraj obravnavanega območja so predvidene tri nove interne ceste. Dovoz v obravnavano območje z glavne ceste bo potekal od novega križišča oziroma krožišča po cesti »B«, ki se bo na zahodnem delu navezovala na obstoječo makadamsko pot. Cesta »A« bo potekala v smeri S-J in se na JV delu navezovala na obstoječo cesto obrtno poslovne cone P2A ter na JZ na obstoječo pot. Cesta »C« bo potekala vzporedno s cesto »B«, od osrednjega dela obravnavanega območja, proti obstoječi Mlakarjevi cesti.

Meteorne vode z internih cest se bodo deloma odvodnjavale na nižji teren ter deloma vodile v novo predvideno meteorno kanalizacijo z iztokom v ponikovalnice. 

6. člen

 (Vodovodno in hidrantno omrežje)

Vodovod za potrebe obravnavanega območja se bo v dveh obstoječih jaških navezoval na obstoječi razvod, ki poteka po Mlakarjevi ulici ter Delavski cesti ter nadalje ob JV meji obravnavanega območja.

Požarna voda se bo zagotovila iz zunanjega hidrantnega omrežja, ki bo vezano na vodovodni priključek na Mlakarjevi cesti, z ustreznim tlakom in pretokom. V obravnavanem območju se bo en obstoječ nadzemni hidrant prestavil proti severu, dodatno se predvidi pet novih nadzemnih hidrantov. 

Nov razvod vodovoda, na katerega se bodo priključevali objekti in hidranti, bo potekal pod internimi cestami.

7. člen

 (Fekalna kanalizacija)

Za potrebe obravnavanega območja se izvede nov razvod fekalne kanalizacije, ki bo speljan v obstoječi vod fekalne kanalizacije PK III, ki poteka ob vzhodnem robu obravnavanega območja. Kanal PK III se priključuje na povezovalni kanal Šenčur-Kranj, z iztokom v ČN Kranj.

Komunalne odpadne vode iz predvidenih objektov se bodo deloma vodile v nov razvod fekalne kanalizacije znotraj obravnavanega območja, deloma direktno v obstoječi vod PK III, del objektov pa se bo priključil direktno na obstoječe jaške povezovalnega kanala Šenčur-Kranj. Nov razvod fekalne kanalizacije znotraj obravnavanega območja bo potekal pod novimi internimi cestami.

8. člen

 (Ekološki otok)

Za ločeno zbiranje odpadkov bo v križišču med cestama »A« in »B« urejen ekološki otok za potrebe območja. Ekološki otok bo velikosti 103 m2, na njem bo urejen prostor za 4 zabojnike ter zagotovljen prostor za dovoz in odvoz odpadkov tako, da promet ne bo oviran. Na meji s sosednjim zemljiščem bo izveden robnik. Tla bodo asfaltirana, meteorna voda se bo preko mulde stekala v talni požiralnik ter nadalje preko lovilca olj v ponikovalnico. 

9. člen

(Cevna kanalizacija za nizkonapetostno električno omrežje) 

Zaradi hkratne izgradnje vseh elementov komunalne infrastrukture se v sklopu gospodarske javne infrastrukture predvidi tudi izgradnja cevne kanalizacije za NN električno omrežje do posameznih gradbenih parcel. Nizkonapetostno kabelsko omrežje ni predmet tega programa opremljanja in se v skladu s soglasjem za priključitev pristojnega distributerja obdela v sklopu projektne dokumentacije za posamezen objekt.

Od predvidenih transformatorskih postaj bodo novi nizkonapetostni vodi, na katere se bodo priključevali objekti, potekali pod internimi cestami v cevni kabelski kanalizaciji. Izvedba nizkonapetostne cevne kanalizacije zajema cevno kanalizacijo vključno z izkopom, razvodnimi jaški in cevmi. 

10. člen

Podrobnejše opredelitve glede lokacije posameznih objektov in površin ter druge podrobnejše opredelitve glede omrežij, objektov in naprav so natančneje obdelane v projektni in investicijski dokumentaciji, navedeni v 2. členu tega odloka.

INVESTICIJA V GRADNJO KOMUNALNE INFRASTRUKTURE

11. člen

(Finančna opredelitev investicije)

1. Skupni obračunski stroški investicije s cestnim, vodovodnim in hidrantnim ter kanalizacijskim omrežjem, ureditvijo javnih površin, začasno ureditvijo križišča K3 ter nizkonapetostno cevno kanalizacijo na območju Šenčur-jug P2B, z vključenim DDV, po stanju november 2005, znašajo: 173.108.691,84 SIT. 

(z besedo: stotriinsedemdesetmilijonovstoosemtisočšeststoenaindevetdeset tolarjev 84/100).

2. Znesek iz prvega odstavka tega člena je ocena stroškov izgradnje komunalne opreme, določena na podlagi projektne in investicijske dokumentacije iz 2. člena tega odloka, ki služi kot osnova za izračun višine akontiranih zneskov komunalnega prispevka.

12. člen

 (Preračun na enoto mere)

1. Skupna vsota vseh parcel oziroma delov parcel (vsota gradbenih parcel), ki ležijo na obračunskem območju je 40.567 m2.

2. Skupna vsota vseh neto tlorisnih površin objektov na obračunskem območju je 37.750,60 m2.

3. Skupni stroški komunalne opreme, preračunani na m2 parcele, znašajo 4.267,23 SIT/m2 (po stanju november 2005).

4. Skupni stroški komunalne opreme, preračunani na m2 neto tlorisnih površin objektov, znašajo 4.585,59 SIT/m2 (po stanju november 2005).

PODLAGE IN MERILA ZA ODMERO KOMUNALNEGA PRISPEVKA

13. člen

 (Merila za odmero komunalnega prispevka)

1. Olajšave pri plačilu komunalnega prispevka za gradnjo komunalne infrastrukture v obravnavanem območju, v skladu s 7. členom Pravilnika za odmero komunalnega prispevka (Ur.list RS, št. 117/04), niso predvidene.

2. Podrobnejša merila za odmero komunalnega prispevka se določijo v skladu s 7. členom Pravilnika o merilih za odmero komunalnega prispevka.

14. člen

 (Izračun komunalnega prispevka)

Komunalni prispevek se izračuna po formuli v skladu s 8. členom Pravilnika o merilih za odmero komunalnega prispevka:

KP(i) = (A(parcela)·C(pi1)·D(pi))+(K(dejavnost)·A(tlorisna)·C(ti1)·D(ti))

Zgornje oznake pomenijo:

    A(parcela)     
površina parcele objekta,

    C(pi1)        
indeksirani stroški opremljanja kvadratnega metra parcele z določeno komunalno infrastrukturo na obračunskem območju,

    D(pi)          
delež parcele pri izračunu komunalnega prispevka,

    K(dejavnosti)  
faktor dejavnosti,

    C(ti1)        
indeksirani stroški opremljanja kvadratnega metra neto tlorisne površine objekta z določeno komunalno infrastrukturo na obračunskem območju,

    A(tlorisna)    
neto tlorisna površina predvidenega objekta,

    D(ti)          
delež neto tlorisne površine objekta pri izračunu komunalnega prispevka, 

    KP(i)          
komunalni prispevek za določeno vrsto komunalne infrastrukture

15. člen

 (Indeksiranje stroškov opremljanja)

Stroški opremljanja kvadratnega metra parcele oziroma njenega dela v določenem obračunskem območju z določeno komunalno infrastrukturo (C(pi)) in stroški opremljanja kvadratnega metra neto tlorisne površine objekta z določeno komunalno infrastrukturo (C(ti)), se pri odmeri komunalnega prispevka v skladu z 17. členom Uredbe o vsebini programa opremljanja indeksirajo ob uporabi povprečnega letnega indeksa cen za posamezno leto, ki ga objavlja Združenje za gradbeništvo v okviru Gospodarske zbornice Slovenije, pod »Gradbena dela – ostala nizka gradnja« in se izračunavajo v skladu z 9. členom Pravilnika o merilih za odmero komunalnega prispevka.

16. člen

(Odmera komunalnega prispevka)

1. Zavezancem za plačilo komunalnega prispevka na območju opremljanja Šenčur-jug P2B se odmerijo akontacije za plačilo izračunanega komunalnega prispevka na osnovi izračuna po formuli iz 14. člena tega odloka in indeksiranega v skladu s 15. členom tega odloka. Podatka A(parcela) in A(tlorisna) za posamezne objekte sta povzeta po podatkih iz občinskega lokacijskega načrta in sta opredeljena v programu opremljanja. 

2. Po izgradnji komunalne infrastrukture, ki je predmet tega programa opremljanja, se izdela končni poračun komunalnega prispevka, v katerem se upoštevajo dejansko izplačani stroški izgradnje komunalne opreme na predmetnem območju in se zavezancem za plačilo komunalnega prispevka odmeri končni komunalni prispevek.

3. Zavezanci in Občina Šenčur lahko na osnovi 76. oz. 145. člena Zakona o urejanju prostora oz.  na osnovi 6. člena Pravilnika o merilih za odmero komunalnega prispevka v zvezi z načinom izgradnje in plačilom komunalnega prispevka sklenejo pogodbo o medsebojnih obveznostih v zvezi s priključevanjem objektov na komunalno javno infrastrukturo.

IZVAJANJE IN ROKI

17. člen

Terminski načrt izvajanja aktivnosti v zvezi z realizacijo komunalne opreme na obravnavanem območju je opredeljen v programu opremljanja iz drugega člena tega odloka.  Predviden zaključek gradnje komunalne opreme iz tega programa opremljanja je maj 2006.
PREHODNE IN KONČNE DOLOČBE

18. člen

Program opremljanja je na vpogled na sedežu Občine Šenčur. 

19. člen

Ta odlok začne veljati 8. dan po objavi v Uradnem vestniku Gorenjske.
Številka: 350-03/05-1/PO
Šenčur,    dne  09. 11. 2005

     Župan:

Miro Kozelj

